[{"text_idx": "#000001", "text": "C\u0302iujare en Litovio la Zamenhof-Tagoj koincidas kun la kongreso de Litova Esperanto-Asocio (LEA). Ankau\u0306 c\u0302i-jare la 10an de decembro okazis la 57a kongreso de LEA kaj la 10-11an de decembro okazis Zamenhof-Tagoj 2022. Al la kongreso venis 80 esperantistoj el ok Litoviaj urboj kaj du gastoj el Latvio.\nPost kelkaj enkondukaj frazoj de la prezidanto de Litova Esperanto-Asozio Povilas Jegorovas per minuto da silento estis honoritaj c\u0302i-jare forpasintaj esperantistoj: eksa prezidantino de la Esperanto-klubo de Paneve\u0307z\u030cys Lina Jablonskiene\u0307 kaj veterano de la Litovia Esperanto-movado Valdas Banaitis.\nSekvis raporto de la prezidanto de LEA Povilas Jegorovas pri la agado de la asocio dum la 2022a jaro. La jaro estis intensa, malfacila, strec\u0302ita, tamen enhavoric\u0302a kaj sufic\u0302e sukcesa. Estis multe da g\u0302ojo kaj same de senrevig\u0302o."}, {"text_idx": "#000003", "text": "La c\u0302efa jaratingo estis la sukcesa organizado kaj realigo de la 56aj Baltiaj Esperanto-Tagoj. G\u0302i post la pandemia pau\u0306zo okazis la 9-17an de julio en Klajpedo. Tamen g\u0302i ankorau\u0306 estis parte stampita de la finig\u0302anta pandemio kaj ankau\u0306 de la komencig\u0302inta milito de Ruslando kontrau\u0306 Ukrainio. G\u0302uste pro tio al BET-56 ne povis veni esperantistoj el Belorusio kaj Ruslando. Ankau\u0306 el Ukrainio venis ne multaj. Alig\u0302is 263 esperantistoj el 31 landoj, kaj reale venis nur 230. Tamen ankau\u0306 tiu nombro estas sufic\u0302e alta. BET-56 estis la plej multnombra c\u0302i-jara esperantista arang\u0302o post la Universala Kongreso en Montrealo. Menciindas, ke unuafoje al BET venis funkcianta prezidanto de Universala Esperanto-Asocio prof. Duncan Charters. Estis tre intensa, altkvalita kaj ric\u0302a programo de BET-56, konsistanta el scienca, eduka, kleriga, movada, kultura kaj ekskursa partoj."}, {"text_idx": "#000005", "text": "BET-56 estis vaste prezentita en litovlingva kaj esperantlingva reta kaj papera gazetaro. G\u0302i estis rezulto de longa kaj intensa c\u0302iutaga laboro de Litoviaj kaj de kelkaj eksterlandaj esperantistoj."}, {"text_idx": "#000006", "text": "Dum multaj jaroj LEA havas tre bonajn kunlaborajn kontaktojn kun Litoviaj retaj kaj paperaj amaskomunikiloj. Kutime pri c\u0302io grava aperas artikoloj en pli ol dek lokoj. Dau\u0306ris aperigo de rakontoj de Litoviaj esperantistoj en la novaj\u0302retejo Mano kras\u030ctas. Jam aperis 187 tiaspecaj publikaj\u0302oj. Tre vaste estis prezentita la nova Esperanta-litova vortaro de Gediminas Dege\u0307sys, 85-jara jubileo de litova Esperanto-veterano Vytautas S\u030cilas, lia jubilea arang\u0302o kaj prezento de lia bibliografia libro en la biblioteko de Litovia scienca akademio, BET-56 en Klajpedo."}, {"text_idx": "#000007", "text": "Konstante aperas publikaj\u0302oj de Gediminas Dege\u0307sys. En Jurbarkas, S\u030ciauliai, Paneve\u0307z\u030cys aperis publikaj\u0302oj lige kun diversaj Esperanto-eventoj en tiuj urboj. Estis unu grava elsendo de Litova nacia televido en la serio \u201cDaiktu\u0328 istorijos\u201d pri poliglotoj, inter ili pri Gediminas Dege\u0307sys."}, {"text_idx": "#000008", "text": "La ekspozicio pri la vivo kaj agado de Ludoviko Zamenhof jam dum kvar jaroj mars\u0302as tra Litovio. G\u0302i okazis en pliaj urboj \u2013 kutime en publikaj bibliotekoj, kulturcentroj au\u0306 muzeoj de tiuj urboj. G\u0302is nun g\u0302i jam okazis entute en 38 Litoviaj urboj. C\u0302iam lige kun tiu ekspozicio en konkreta urbo aperas multaj publikaj\u0302oj pri Ludoviko Zamenhof kaj Esperanto en gazetaro de tiuj urboj. Lau\u0306plane g\u0302i okazos en c\u0302iuj 60 distriktaj urboj de Litovio."}, {"text_idx": "#000011", "text": "Pro la ankorau\u0306 dau\u0306ranta pandemio senperaj internaciaj kontaktoj dumjare ne estis multaj. Tamen junularo sukcesis reale partopreni en la junulara festivalo en Italio, Internacia Junulara Kongreso en Nederlando kaj aliaj internaciaj arang\u0302oj. Aida C\u030ciz\u030cikaite\u0307 partoprenis en la denove okazinta ARKONES en Poznano. Jogaile\u0307 C\u030colu\u0304te\u0307 partoprenis en esperantista arang\u0302o en Danlando. En la 3a Virtuala Kongreso partoprenis 12 Litoviaj esperantistoj."}, {"text_idx": "#000012", "text": "Krom BET-56 en Klajpedo, septembre okazis jam la 15a j\u0302urnalista seminario en Auks\u030ctadvaris. Same septembre okazis tre solida arang\u0302o por marki la 50-jaran jubileon de la Esperanto-klubo Horizonto en Jurbarkas ankau\u0306 kun kelkaj tre gravaj publikaj\u0302oj en loka gazetaro pri la evento."}, {"text_idx": "#000013", "text": "En la monata revuo Turka Stelo konstante aperas tradukoj el la litova lingvo de Antanas Vaitkevic\u030cius el Alse\u0307dz\u030ciai kaj humuraj\u0302oj de Laimundas Abromas el Jurbarkas. En la novaj\u0302retejo La Ondo de Esperanto kaj en la samtitola bitgazeto konstante aperas artikoloj pri agado de Litoviaj esperantistoj."}, {"text_idx": "#000014", "text": "Litoviaj esperantistoj grave kontribuis al la kampanjo de Eu\u0306ropa Esperanto-Unio en la diskuto pri la estonteco de Eu\u0306ropa Unio, rezulte de kio en la fina dokumento de la diskuto aperis pozitiva mencio pri Esperanto."}, {"text_idx": "#000015", "text": "Tre grava evento de la jaro estis la aktivig\u0302o de la junularo. Kvar studentinoj de Vilno kaj Kau\u0306no (Aus\u030crine\u0307 Tamos\u030ciu\u0304naite\u0307, Eidmante\u0307 Lileikyte\u0307, Severija Marija Banaityte\u0307 kaj Jogaile\u0307 C\u030coju\u0304te\u0307) organizig\u0302is kaj fondis la junularan organizaj\u0302on LEJO (Litova Esperanto Junulara Organizo) kaj jam registris g\u0302in. Ili jam partoprenis kelkajn esperantistajn arang\u0302ojn eksterlande, aktivis ankau\u0306 en BET-56 kaj havas multajn ideojn por la estonta agado."}, {"text_idx": "#000019", "text": "Ekde 1996 funkcias la retejo de Litova Esperanto-Asocio. Ekde 2000 aktive ekzistas diskutlisto de litovaj esperantistoj kaj ekde 2014 tre aktive funkcias Facebook-pag\u0302o de la asocio. Do, ni havas tri informkanalojn, kiuj estas renovigataj c\u0302iutage, kaj tiamaniere la interna informado inter litovaj esperantistoj funkcias tre bone."}, {"text_idx": "#000020", "text": "La agado de LEA c\u0302i-jare estis agnoskita ankau\u0306 internacie \u2013 g\u0302ia prezidanto Povilas Jegorovas estas honorita per Diplomo de elstara agado de UEA."}, {"text_idx": "#000022", "text": "Jam en 2010 komencig\u0302is diskutoj pri c\u0302i tiu domo kun la urba municipo de Kau\u0306no, ekde 2016 kun speciala s\u0302tata instanco \u201cTurto bankas\u201d, kiu administras s\u0302tatajn nemoveblaj\u0302ojn. Diskuto transiris al jug\u0302ejo. C\u0302iuj tri jug\u0302instancoj decidis, ke Litova Esperanto-Asocio devas liberigi la domon, c\u0302ar g\u0302i lau\u0306leg\u0302e ne povas senpage uzi s\u0302tatan nemoveblaj\u0302on. Definitiva decido okazis la 19an de februaro 2018. Kaj tamen la procedo pro multaj juraj aspektoj kaj trukoj dau\u0306ris ankorau\u0306 kvar jarojn, kaj la 15an de septembro 2022 la domo estis vendita en au\u0306kcio."}, {"text_idx": "#000023", "text": "La c\u0302efa tasko de LEA estis tuj trovi provizoran lokon por la granda havaj\u0302o de la asocio \u2013 biblioteko, libroservo, arkivo k. s. Per multaj penoj ni tion trovis. Poste dum kvar monatoj g\u0302is decembro ni okupig\u0302is pri pakado kaj transportado de la tuto al la nova sekura loko. Pri tio okupig\u0302is c\u0302efe la respondeca sekretario de LEA Asta Nastaravic\u030ciu\u0304te\u0307 kaj la libroservistino Irena Jagminaite\u0307. Ili meritas grandegan dankon pro tiu heroeca laboro. Entute estis pakitaj kaj forveturigitaj pli ol 300 grandaj kartonaj kestoj. Iom da havaj\u0302o bezonata por c\u0302iutaga uzado estis lokita en alia ejo trovita najbare de la nuna Zamenhof-domo."}, {"text_idx": "#000025", "text": "Tia estas kurta skanaj\u0302o de la agado de Litova Esperanto-Asocio dum la jaro 2022."}, {"text_idx": "#000026", "text": "Post la raporto kaj g\u0302ia pridiskuto estis enmanigitaj dankfolioj kaj etaj donacetoj al jubileuloj de la nuna jaro. La kongreso finig\u0302is per komuna fotado."}, {"text_idx": "#000028", "text": "Fine de la taga programo Vytautas S\u030cilas kantis mem kaj kantigis c\u0302iujn. Soni c\u0302efe konataj kaj ankau\u0306 novaj kantoj en Esperanto \u2013 internaciaj kaj litovaj tradukitaj al Esperanto. Plejparton da ili tradukis Vytautas S\u030cilas mem. Restintoj por la sekva tago dimanc\u0302e ekskursis tra la urbo sub la gvido de Antanas Visockas."}, {"text_idx": "#000031", "text": "G\u0302i estas artikolo el la decembra (vintra) eldono de La Ondo de Esperanto (2022).\nC\u0302e represo au\u0306 citado bonvolu nepre indiki la fonton:\nRete: La Ondo de Esperanto "}, {"text_idx": "#000034", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000035", "text": "Demonstraj versioj de \u201cLa Ondo\u201d"}, {"text_idx": "#000036", "text": "Musklaku la kovrilon por legi pliajn informojn."}]